**Hawl y mis**

Isod fe gewch weithgareddau cysylltiedig â Hawl y Mis. Gallwch chi osod y gweithgareddau ar gyfer y plant a’r bobl ifanc. Mae rhai o’r awgrymiadau ar gyfer gweithgareddau yn galw am rywfaint o flaengynllunio ac adnoddau.

**Y cyfnod sylfaen**

|  |  |  |
| --- | --- | --- |
| Mis | Hawl | Tasg |
| Ionawr | Erthygl 29 – Mae gen ti hawl i fod y gorau gelli di fod. Rhaid i addysg dy helpu i ddatblygu dy sgiliau a’th ddoniau yn llawn. | Gofynnwch i’r plant feddwl am un peth maen nhw’n ei wneud yn dda. Gallen nhw rannu fe gyda chi neu dynnu llun ohono fe. |
| Chwefror | Erthygl 15 – Mae gen ti hawl i gwrdd â ffrindiau ac ymuno â grwpiau. | Gofynnwch i’r plant siarad am eu ffrindiau. Siaradwch am beth sy’n gwneud ffrind da. Gallai’r plant dynnu llun o’u ffrind, neu ysgrifennu llythyr atyn nhw. |
| Mawrth | Erthygl 7 – Mae gen ti hawl i gael enw a chenedl. | Esboniwch wrth y plant ein bod ni’n dathlu Dydd Gŵyl Dewi y mis yma yng Nghymru. Gweithiwch gyda’ch gilydd i goginio rysait blasus traddodiadol o Gymru. |
| Ebrill | Erthygl 24 – Mae gen ti hawl i gael dŵr glân, bwyd iach, amgylchedd glân a gofal iechyd da. | Gofynnwch i’r plant enwi’r holl ffyrdd maen nhw’n cadw’n iach. Gallech chi roi cynnig ar goginio rysait iach gyda’ch gilydd neu gymryd rhan mewn un o’r gweithgareddau gafodd eu henwi. |
| Mai/Mehefin | Erthygl 27 – Mae gen ti hawl i gael tŷ, bwyd a dillad addas. Rhaid i lywodraethau helpu teuluoedd sy’n methu fforddio darparu hyn. | Gofynnwch i’r plant ydyn nhw’n gallu enwi gwahanol fathau o dywydd? Gofynnwch i’r plant ydyn nhw’n gallu enwi’r mathau o ddillad dylen nhw wisgo mewn tywydd gwahanol. Gallen nhw dynnu lluniau o’r gwisgoedd. |
| Gorffennaf / Awst | Erthygl 31 – Mae gen ti hawl i ymlacio a chwarae. | Gofynnwch i’r plant ddweud wrthych chi am eu hoff gêm. Lluniwch restr o’u hoff gêmau a chymryd tro yn chwarae pob un. |
| Medi | Erthygl 28 – Mae gen ti hawl i gael addysg. | Gofynnwch i’r plant feddwl am 2 beth maen nhw’n eu gwneud yn dda ac un peth hoffen nhw ddysgu eleni. |
| Hydref | Erthygl 12 – Mae gen ti hawl i gael dy wrando a’th gymryd o ddifri. | Pa emosiynau rydyn ni’n teimlo bob dydd? Defnyddiwch wers 2 o’r [adnodd](https://www.childcomwales.org.uk/wp-content/uploads/2021/06/Bitw-Bach-Lessons-English.pdf) hwn i greu wal teimladau gyda’r plant. |
| Tachwedd | Erthygl 19 – Mae gen ti hawl i gael dy amddiffyn rhag niwed neu driniaeth wael. | Siaradwch â’r plant am y gwahanol bobl sy’n eu cadw nhw’n ddiogel yn eu cymuned. Ar ôl y sgwrs, gallai’r plant dynnu llun, cymryd rhan mewn chwarae rôl, neu ysgrifennu at rywun yn eu cymuned.  Gallech chi ddefnyddio syniadau o’r [adnodd](https://www.childcomwales.org.uk/wp-content/uploads/2021/06/Bitw-Bach-Lessons-English.pdf) yma. |
| Rhagfyr | Erthygl 14 – Mae gen ti hawl i ymarfer dy grefydd dy hun, tra bod ti ddim yn atal pobl eraill rhag mwynhau eu hawliau. | Gofynnwch i’r plant siarad â rhywun yn eu tŷ am eu dathliadau fel teulu. Lluniwch boster yn dangos un o’r dathliadau. |

**Cyfnod Allweddol 2**

|  |  |  |
| --- | --- | --- |
| Mis | Hawl | Tasg |
| Ionawr | Erthygl 29 – Mae gen ti hawl i fod y gorau gelli di fod. Rhaid i addysg dy helpu i ddatblygu dy sgiliau a’th ddoniau yn llawn. | Gofynnwch i’r plant feddwl am 5 peth hoffen nhw eu gwneud eleni. Gofynnwch iddyn nhw greu rhestr a’i rhannu gyda rhywun arall. |
| Chwefror | Erthygl 15 – Mae gen ti hawl i gwrdd â ffrindiau ac ymuno â grwpiau. | Gofynnwch i’r plant feddwl beth sy’n gwneud ffrind da. Gofynnwch i’r plant dynnu llun ffrind ac ysgrifennu’r geiriau o amgylch y llun. |
| Mawrth | Erthygl 7 – Mae gen ti hawl i gael enw a chenedl. | Gofynnwch i’r plant feddwl am eu henw a’u cenedl a chreu gwaith celf sy’n adlewyrchu hynny. |
| Ebrill | Erthygl 24 – Mae gen ti hawl i gael dŵr glân, bwyd iach, amgylchedd glân a gofal iechyd da. | Cysylltiadau â Diwrnod Iechyd y Byd.  Gofynnwch i’r plant wneud un o’r syniadau yma:  Meddwl am y bwyd rwyt ti’n ei fwyta a thynnu llun o blât bwyta’n dda.  Meddwl am sut rydyn ni’n defnyddio dŵr er mwyn peidio â’i wastraffu.  Meddwl am y bobl sy’n dy helpu os wyt ti’n teimlo’n sâl. |
| Mai/Mehefin | Erthygl 27 – Mae gen ti hawl i gael tŷ, bwyd a dillad addas. Rhaid i lywodraethau helpu teuluoedd sy’n methu fforddio darparu hyn. | Gofynnwch i’r plant ddylunio tŷ, dillad a lle i gysgodi. Gofynnwch iddyn nhw feddwl beth sydd ei angen ar blentyn i dyfu i fyny’n teimlo’n hapus, yn iach ac yn ddiogel. |
| Gorffennaf / Awst | Erthygl 31 – Mae gen ti hawl i ymlacio a chwarae. | Gofynnwch i’r plant lunio rhestr yn nhrefn yr wyddor o’r holl bethau maen nhw’n hoffi eu gwneud i ymlacio a chwarae (gallen nhw weithio gyda’i gilydd mewn timau bach). Cymerwch amser i roi cynnig ar rai o’r gwahanol weithgareddau gyda’ch gilydd. |
| Medi | Erthygl 28 – Mae gen ti hawl i gael addysg. | Gofynnwch i’r plant wneud un o’r gweithgareddau canlynol:  Meddwl am 1 peth newydd rydych chi wedi dysgu amdano a chreu poster amdano.  Tynnu llun o’ch ysgol a cheisio cysylltu ardaloedd yn eich ysgol â’ch hawliau. |
| Hydref | Erthygl 12 – Mae gen ti hawl i gael dy wrando a’th gymryd o ddifri. | Cynhaliwch drafodaeth gyda’r plant – allan nhw feddwl am rywbeth yn eich cymuned maen nhw’n cael lleisio barn arno?  Gallai’r plant ddefnyddio ein hadnodd [Gwneud Gwahaniaeth](https://www.childcomwales.org.uk/make-a-difference/) i godi llais am faterion sy’n bwysig iddyn nhw. |
| Tachwedd | Erthygl 19 – Mae gen ti hawl i gael dy amddiffyn rhag niwed neu driniaeth wael. | Gallai’r plant wneud un o’r gweithgareddau canlynol:  Meddwl am y bobl sy’n eich cadw chi’n ddiogel a chreu rhestr.  Meddwl am noson tân gwyllt, allech chi greu poster am gadw’n ddiogel?  Mae wythnos gwrthfwlio hefyd yn digwydd y mis yma, lluniwch ddarn o waith celf i ddweud wrth eraill amdani. |
| Rhagfyr | Erthygl 14 – Mae gen ti hawl i ymarfer dy grefydd dy hun, tra bod ti ddim yn atal pobl eraill rhag mwynhau eu hawliau. | Gofynnwch i’r plant weithio mewn grwpiau bach i ddysgu am grefydd arall. Beth yw’r prif bethau maen nhw’n eu credu a’r prif ddathliadau?  Gallai’r plant greu poster i ddangos eu dysgu. |

**Cyfnod Allweddol 3**

|  |  |  |
| --- | --- | --- |
| Mis | Hawl | Tasg |
| Ionawr | Erthygl 29 – Mae gen ti hawl i fod y gorau gelli di fod. Rhaid i addysg dy helpu i ddatblygu dy sgiliau a’th ddoniau yn llawn. | Gofynnwch i’r bobl ifanc gymryd ychydig funudau i feddwl beth hoffen nhw gyflawni yn ystod y tymor nesaf.  Gofynnwch iddyn nhw sut gallan nhw gyflawni hynny, a phwy fydd yn gallu eu cefnogi.  Gofynnwch i’r bobl ifanc sut mae ei haddysg yn eu cefnogi a beth sydd ar goll. |
| Chwefror | Erthygl 15 – Mae gen ti hawl i gwrdd â ffrindiau ac ymuno â grwpiau. | Gofynnwch i’r bobl ifanc pa glybiau/grwpiau a sefydliadau sydd eisoes yn bodoli yn eu cymuned. Oes yna unrhyw beth ar goll? |
| Mawrth | Erthygl 7 – Mae gen ti hawl i gael enw a chenedl. | Gofynnwch i’r bobl ifanc feddwl beth sy’n ein gwneud ni’n Gymry. Beth mae hynny’n ei olygu?  Gofynnwch i’r bobl ifanc feddwl am Erthygl 8 hefyd a beth sy’n ffurfio eu hunaniaeth. |
| Ebrill | Erthygl 24 – Mae gen ti hawl i gael dŵr glân, bwyd iach, amgylchedd glân a gofal iechyd da. | Gofynnwch i’r bobl ifanc feddwl am 3 pheth maen nhw’n eu gwneud i gadw corff a meddwl iach.  Ydy pob person ifanc yng Nghymru yn cael y gefnogaeth gywir? |
| Mai/Mehefin | Erthygl 27 – Mae gen ti hawl i gael tŷ, bwyd a dillad addas. Rhaid i lywodraethau helpu teuluoedd sy’n methu fforddio darparu hyn. | Gofynnwch i’r bobl ifanc wneud un o’r gweithgareddau canlynol:  Gan feddwl am eich hawliau plant:  1. Dyluniwch eich cartref delfrydol  2. Dyluniwch bryd o fwyd  3. Dyluniwch wisg i chi’ch hunan.  Cwestiwn adfyfyriol:  Pam dylai’r llywodraeth gefnogi plant i gael erthygl 27? |
| Gorffennaf / Awst | Erthygl 31 – Mae gen ti hawl i ymlacio a chwarae. | Gofynnwch i’r bobl ifanc feddwl am beth maen nhw’n ei wneud i ymlacio a’r gwahanol ffyrdd maen nhw’n treulio eu hamser sbâr?  Allen nhw gael diwrnod i rannu’r gweithgareddau yma gyda’u cyfoedion? |
| Medi | Erthygl 28 – Mae gen ti hawl i gael addysg. | Gofynnwch i’r bobl ifanc feddwl am eu hawl i gael addysg. Ydy pob plentyn a pherson ifanc yn profi’r hawl yma yn yr un ffordd? |
| Hydref | Erthygl 12 – Mae gen ti hawl i gael dy wrando a’th gymryd o ddifri. | Gofynnwch i’r bobl ifanc enwi pobl sy’n gwrando arnyn nhw a’u cymryd o ddifri. Gofynnwch “Os nad ydych chi’n teimlo eich bod chi’n cael gwrandawiad, pwy sy’n gallu eich cefnogi?” |
| Tachwedd | Erthygl 19 – Mae gen ti hawl i gael dy amddiffyn rhag niwed neu driniaeth wael. | Gofynnwch i’r bobl ifanc feddwl am sut gallan nhw gadw eu hunain ac eraill yn ddiogel.  Gallech chi ddefnyddio’r [adnodd hwn](https://www.childcomwales.org.uk/wp-content/uploads/2019/10/Cyberbullying-Secondary-2019.pdf) i archwilio bwlio. |
| Rhagfyr | Erthygl 14 – Mae gen ti hawl i ymarfer dy grefydd dy hun, tra bod ti ddim yn atal pobl eraill rhag mwynhau eu hawliau. | Gofynnwch i’r bobl ifanc fyfyrio am y gwahanol grefyddau o’u cwmpas, yn yr ysgol neu yn eu cymuned. Siaradwch amdanyn nhw fel grŵp. Beth rydych chi’n ei wybod am y grefydd yma? Oes angen i chi ddysgu mwy amdani? |

**Anghenion Dysgu Ychwanegol**

Efallai bydd angen sgaffaldiau ar ffurf symbolau/lluniau ar rai o’r gweithgareddau hyn, i gefnogi plant a phobl ifanc i gymryd rhan.

|  |  |  |
| --- | --- | --- |
| Mis | Hawl | Tasg |
| Ionawr | Erthygl 29 – Mae gen ti hawl i fod y gorau gelli di fod. Rhaid i addysg dy helpu i ddatblygu dy sgiliau a’th ddoniau yn llawn. | Gofynnwch i’r bobl ifanc feddwl am 5 peth maen nhw’n eu gwneud yn dda – drwy ysgrifennu neu dynnu llun ohonyn nhw. Yna gofynnwch i’r bobl ifanc siarad â rhywun arall yn y grŵp am y pethau maen nhw’n eu gwneud yn dda – oes ganddyn nhw ddoniau cyffredin? |
| Chwefror | Erthygl 15 – Mae gen ti hawl i gwrdd â ffrindiau ac ymuno â grwpiau. | Gofynnwch i’r bobl ifanc feddwl am 1 o’u ffrindiau. Beth sy’n eu gwneud nhw’n arbennig? Tynnwch lun neu ysgrifennwch am eich ffrind. |
| Mawrth | Erthygl 7 – Mae gen ti hawl i gael enw a chenedl. | Gofynnwch i’r bobl ifanc ysgrifennu eu henw ar ddarn o bapur. Gofynnwch iddyn nhw feddwl am 5 peth sy’n arbennig neu’n unigryw amdanyn nhw. Tynnwch lun o’r pethau yna neu eu hysgrifennu o amgylch eu henw.  (Gallech chi ddefnyddio deunyddiau eraill fel clai neu dywod i ysgrifennu enwau’r bobl ifanc). |
| Ebrill | Erthygl 24 – Mae gen ti hawl i gael dŵr glân, bwyd iach, amgylchedd glân a gofal iechyd da. | Gweithiwch gyda’r plant a’r bobl ifanc i ddewis rysait a’i greu. Siaradwch am y cynhwysion rydych chi’n eu defnyddio.  “Allwch chi eu henwi?”  “Ydych chi’n gwybod i ba grŵp bwyd maen nhw’n perthyn?” |
| Mai/Mehefin | Erthygl 27 – Mae gen ti hawl i gael tŷ, bwyd a dillad addas. Rhaid i lywodraethau helpu teuluoedd sy’n methu fforddio darparu hyn. | Gweithiwch gyda’ch gilydd i adeiladu cysgod/cuddfan. Wrth i chi adeiladu, gofynnwch i’r plant a’r bobl ifanc feddwl am eu cartrefi eu hunain a’r bobl sy’n byw gyda nhw. |
| Gorffennaf / Awst | Erthygl 31 – Mae gen ti hawl i ymlacio a chwarae. | Gofynnwch i’r bobl ifanc ddarganfod beth yw hoff beth eu ffrindiau i chwarae. Yn eich tro, dysgwch yr hoff gêmau i’ch gilydd. |
| Medi | Erthygl 28 – Mae gen ti hawl i gael addysg. | Cynhaliwch drafodaeth amser cylch. Gofynnwch i’r plant a’r bobl ifanc “am beth rydych chi’n hoffi dysgu?” |
| Hydref | Erthygl 12 – Mae gen ti hawl i gael dy wrando a’th gymryd o ddifri. | Defnyddiwch yr [adnodd](https://www.childcomwales.org.uk/wp-content/uploads/2019/04/Lesson-6-Have-your-say.pdf) yma i archwilio erthygl 12. |
| Tachwedd | Erthygl 19 – Mae gen ti hawl i gael dy amddiffyn rhag niwed neu driniaeth wael. | Defnyddiwch yr [adnodd](https://www.childcomwales.org.uk/wp-content/uploads/2019/04/Lesson-5-People-who-can-help-us.pdf) yma i archwilio bod yn ddiogel. |
| Rhagfyr | Erthygl 14 – Mae gen ti hawl i ymarfer dy grefydd dy hun, tra bod ti ddim yn atal pobl eraill rhag mwynhau eu hawliau. | Paratoi: Casglwch luniau o wahanol adeiladau crefyddol.  Gofynnwch i’r plant siarad am yr adeiladau a beth gallan nhw weld. Gallech chi gynllunio taith i adeilad crefyddol. |